చెరుకు ముత్యంరెడ్డి

చెరుకు ముత్యంరెడ్డి తెలంగాణ రాష్ట్రానికి చెందిన రాజకీయ నాయకుడు, మాజీ మంత్రి. తెలుగుదేశం తరపున 1989, 1994, 1999లలో దొమ్మాట శాసనసభ నియోజకవర్గం, 2009లో దుబ్బాక శాసనసభ నియోజకవర్గం నుండి ఎమ్మెల్యేగా గెలుపొందిన ముత్యంరెడ్డి 1999లో పౌర సరఫరా శాఖ మంత్రిగా పనిచేశాడు.

జననం 
ముత్యంరెడ్డి సిద్ధిపేట జిల్లా తొగుట మండలం తుక్కాపూర్ గ్రామంలో జన్మించాడు.

రాజకీయ ప్రస్థానం 
తొగుట గ్రామ సర్పంచ్‌గా రాజకీయ జీవితాన్ని ప్రారంభించిన ముత్యంరెడ్డి, రెండు సంవత్సరాలు సహకార సంఘం ఛైర్మన్‌గా పనిచేశాడు. అనంతరం కొంతకాలం టీటీడీ బోర్డు సభ్యుడిగా ఉన్నాడు. 1989లో  తెలుగుదేశం పార్టీ తరపున దొమ్మాట శాసనసభ నియోజకవర్గం నుండి తొలిసారి ఎమ్మెల్యేగా గెలుపొందిన ముత్యంరెడ్డి, 1994, 1999లో వరుసగా మూడుసార్లు గెలుపొందాడు. 1999లో ఉమ్మడి ఆంధ్రప్రదేశ్ మాజీ ముఖ్యమంత్రి నారా చంద్రబాబునాయుడు మంత్రివర్గంలో పౌరసరఫరాల శాఖ మంత్రిగా కూడా పని చేశాడు. తరువాత కాంగ్రెస్ పార్టీలో చేరి 2009లో చివరిసారిగా దుబ్బాక శాసనసభ నియోజకవర్గం నుండి ఎమ్మెల్యేగా గెలిచిన ముత్యంరెడ్డి, ఆంధ్రప్రదేశ్ శాసనసభ ఎన్నికలు (2014)లో టీఆర్‌ఎస్‌ అభ్యర్థి సోలిపేట రామలింగారెడ్డి చేతిలో 37,925 ఓట్ల తేడాతో ఓడిపోయాడు. తెలంగాణ శాసనసభ ఎన్నికలు (2018)లో కాంగ్రెస్‌ పార్టీ నుంచి టికెట్‌ రాకపోవడంతో 2018, నవంబరు 20న తెలంగాణ రాష్ట్ర సమితి చేరాడు.

మరణం 
అనారోగ్యంతో బాధపడుతూ హైదరాబాదులోని ఒక ప్రైవేట్ ఆస్పత్రిలో చికిత్స పొందుతున్న ముత్యంరెడ్డి 2019, సెప్టెంబరు 2 సోమవారం ఉదయం మరణించాడు.

మూలాలు 

తెలంగాణ రాజకీయ నాయకులు
తెలుగుదేశం పార్టీ రాజకీయ నాయకులు
భారత జాతీయ కాంగ్రెస్ నాయకులు
తెలంగాణ రాష్ట్ర సమితి రాజకీయ నాయకులు
ఆంధ్రప్రదేశ్ మాజీ మంత్రులు
ఆంధ్రప్రదేశ్ శాసన సభ్యులు (1989)
ఆంధ్రప్రదేశ్ శాసన సభ్యులు (1994)
ఆంధ్రప్రదేశ్ శాసన సభ్యులు (1999)
2019 మరణాలు